ธนาคารอาคารสงเคราะห์ เพิ่มมาตรการที่ 5 พักชำระหนี้สินเชื่อบ้าน ทั้งเงินต้นและดอกเบี้ยช่วยเหลือลูกค้า 1.1 ล้านบัญชี
ธนาคารอาคารสงเคราะห์ เพิ่มมาตรการที่ 5 พักชำระหนี้สินเชื่อบ้าน ทั้งเงินต้นและดอกเบี้ยช่วยเหลือลูกค้า 1.1 ล้านบัญชี นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ ธอส. ได้จัดทำโครงการ ธอส. ช่วยคนไทย ร่วมสร้างชาติ เพื่อแบ่งเบาภาระลดค่าใช้จ่ายในการผ่อนชำระเงินกู้เพื่อที่อยู่อาศัยให้กับลูกค้าของธนาคารที่ได้รับผลกระทบจากการแพร่ระบาดของโรคโควิด-19 โดยภายหลังเริ่มเปิดให้แจ้งความประสงค์เข้าใช้ 4 มาตรการของ ธอส. ผ่าน Mobile Application : GHB ALL ตั้งแต่วันที่ 27 มีนาคม 2563 ล่าสุด วานนี้ 10 เมษายน 2563 เวลา 8.00 น. มีลูกค้าของธนาคารเข้ามาตรการเป็นจำนวนกว่า 1.7 แสนบัญชี คิดเป็นวงเงินกู้ถึง 1.8 แสนล้านบาท ประกอบด้วย มาตรการที่ 1 พักชำระเงินต้นระยะเวลา 3 เดือน จ่ายเฉพาะดอกเบี้ยรายเดือน มาตรการที่ 2 พักชำระเงินต้นระยะเวลา 1 ปี จ่ายเฉพาะดอกเบี้ยรายเดือน และขยายระยะเวลากู้ออกไปอีก 10 ปี มาตรการที่ 3 พักชำระเงินต้นระยะเวลา 6 เดือน พร้อมลดดอกเบี้ยเหลือ 3.90% ต่อปี และมาตรการที่ 4 ลดดอกเบี้ยลงเหลือ 3.90% ต่อปี และจ่ายเฉพาะดอกเบี้ยรายเดือนเป็นระยะเวลา 6 เดือน สำหรับลูกค้าที่อยู่ระหว่างใช้อัตราดอกเบี้ยผิดนัดชำระหรืออยู่ในสถานะกฎหมาย และหลังจากที่พบว่าการแพร่ระบาดของโควิด-19 มีแนวโน้มยาวนานกว่าที่เคยคาดการณ์ไว้ ทำให้คณะกรรมการธนาคารได้มีมติเห็นชอบให้ ธอส. จัดทำมาตรการเพื่อช่วยเหลือลูกค้าที่ได้รับผลกระทบเพิ่มเติม คือ มาตรการที่ 5 พักชำระเงินต้นและดอกเบี้ย เป็นระยะเวลา 4 เดือน สำหรับกลุ่มลูกค้าทุกวัตถุประสงค์การกู้ ที่มีวงเงินกู้ทุกบัญชีรวมกันไม่เกิน 3 ล้านบาท และมีรายได้ต่อเดือนไม่เกิน 35,000 บาท ครอบคลุมลูกค้าปัจจุบันของธนาคารในกลุ่มผู้มีรายได้น้อยและปานกลางที่เข้าข่ายใช้มาตรการได้ถึง 1.1 ล้านบัญชี ทั้งสถานะบัญชีปกติ และสถานะบัญชีดอกเบี้ยผิดนัดหรือสถานะกฎหมาย ส่วนดอกเบี้ยที่พักไว้หลังจากที่ครบระยะเวลาพักชำระหนี้ 4 เดือน ลูกค้าต้องทยอยผ่อนชำระเพื่อแบ่งเบาภาระค่าใช้จ่ายให้ครบภายในระยะเวลา 24 เดือน โดย ธอส. ได้เปิดให้ผู้ที่สนใจสามารถเข้ามาตรการแจ้งความประสงค์ผ่าน Mobile Application : GHB ALL โดยไม่ต้องเดินทางไปที่สาขา ตั้งแต่วันที่ 13 - 30 เมษายน 2563สำหรับโครงการดังกล่าว ลูกค้าสามารถเลือกใช้มาตรการที่เหมาะสมกับตนเองได้ ส่วนลูกค้าที่ไม่เข้าเงื่อนไขตามมาตรการใดๆ ที่ธนาคารจัดทำ สามารถส่งข้อมูลปัญหาผลกระทบด้านรายได้ที่ได้รับจากกรณีโควิด-19 ผ่าน Mobile Application : GHB ALL โดยธนาคารจะหาแนวทางบรรเทาผลกระทบเฉพาะรายต่อไป รวมถึงผู้ที่ผ่านการตรวจสอบคุณสมบัติตามมาตรการชดเชยรายได้แก่ผู้ที่ได้รับผลกระทบจากการแพร่ระบาด หรือมาตรการเยียวยา 5,000 บาท ของกระทรวงการคลัง ก็มีสิทธิเลือกใช้มาตรการของ ธอส.ได้เช่นกัน